**הרב יהודה זולדן, זמני יהודה וישראל (בדפוס)**

**הדלקת נר חנוכה –**

**חובה אישית ומשפחתית לא חובת הבית**

פתיחה

א. ביתו – משפחתו

1. "איש וביתו" בפסוקי המקרא

2. איש וביתו – איש ואשתו, בתקיעת שופר ביובל

3. איש וביתו – איש ואשתו, במצוות סוכה

ב. נר חנוכה

1. מצוות חנוכה נר איש וביתו – איש ובני ביתו

 2. "אכסנאי – דקא מדליקי עלי בגו ביתאי"

3. אין לנו היכרא אלא לבני הבית

4. נר חנוכה – המיקום, הגובה

ג. הדלקת נרות חנוכה מחוץ לבית – באניה, ברכבת, באהל, ב"שטח"

ד. אחרונים: הדלקת נר חנוכה חובה אישית ואיננה חובת "בית"

סיכום

**פתיחה**

מגילת תענית (הסכוליון – כ"ה בכסלו):

 [מהדורת כלאים]

מצות נר חנוכה – נר אחד לכל בית. מצוות חנוכה – נר איש וביתו

והמהדרין – נר אחד לכל נפש. והמהדרין – נר לכל נפש ונפש

והמהדרין מן המהדרין – כדאיתא בבמה מדליקין.[[1]](#footnote-1)

הנוסח שהובא בגמרא (שבת כא ע"ב):

מצוות חנוכה – נר איש וביתו.

והמהדרין – נר לכל אחד ואחד.

והמהדרין מן המהדרין –

בית שמאי אומרים: יום ראשון מדליק שמנה, מכאן ואילך פוחת והולך.

ובית הלל אומרים: יום ראשון מדליק אחת, מכאן ואילך מוסיף והולך.

 ניתן להסביר את הביטוי "נר לכל בית" או "נר איש וביתו", שיש להדליק נרות חנוכה במסגרת בית, ויש הלכות הקובעות באיזה מקום בבית כאמור בגמ' (שבת כא ע"ב-כב ע"א):

תנו רבנן: נר חנוכה מצוה להניחה על פתח ביתו מבחוץ. אם היה דר בעלייה – מניחה בחלון הסמוכה לרשות הרבים. ובשעת הסכנה – מניחה על שלחנו, ודיו.

אמר רבה: נר חנוכה מצוה להניחה בטפח הסמוכה לפתח. והיכא מנח ליה? רב אחא בריה דרבא אמר: מימין, רב שמואל מדפתי אמר: משמאל. והילכתא – משמאל, כדי שתהא נר חנוכה משמאל ומזוזה מימין.

 במאמר זה נטען שכוונת הביטוי "נר לכל בית" או "איש וביתו" הוא איש ומשפחתו, ולא בית או מבנה פיזי. אמנם, כשמדליקים בתוך בית, ובדרך כלל כך עושים, יש להניח את הנר במקום מסוים, אך ההדלקה במסגרת בית או מבנה איננה תנאי. גם מי שלא נמצא במסגרת בית או מבנה כלשהו, אלא בחוץ, מי שישן "בשטח" כגון במסגרת טיול, או במסגרת שירות צבאי וכד', עליו להדליק.[[2]](#footnote-2)

1. **ביתו – משפחתו**

להלן שימושים בביטוי "איש וביתו" במקרא ובלשון חכמים, והכוונה בהם היא איש ומשפחתו, איש ואשתו.

**1. "איש וביתו" בפסוקי המקרא**

בפסוקים רבים במקרא מופיעה המילה "בית" בהטיות שונות, והכוונה היא למקום המגורים (המקומות הם רבים ולכן לא ציינו אותם). לעתים הכוונה לבני הבית – המשפחה, דרי הבית: "ויאמר ה' לנח בא אתה וכל ביתך אל התבה" (בראשית ז, א); "וינגע ה' את פרעה נגעים גדלים ואת ביתו" (בראשית יב, יז); "ילידי ביתו" (בראשית יז, כג); "אנשי ביתו" (בראשית יז, כז); "אשר יצוה את בניו ואת ביתו" (בראשית יח, יט); "ויתן את קלו בבכי וישמעו מצרים וישמע בית פרעה" (בראשית מה, ב)[[3]](#footnote-3); "ויעש להם בתים" (שמות א, כא); "וילך איש מבית לוי" (שמות ב, א); "שה לבית אבות שה לבית" (שמות יב, ז); "ויעל האיש אלקנה וכל ביתו" (שמואל א, א, כא), "כי כלתה הרעה אל אדנינו ועל כל ביתו" (שמואל א, כה, יז), "ויברך ה' את עבד אדם ואת כל ביתו" (שמואל ב, ו, יא), "אשר בחר בי מאביך ומכל ביתו" (שמואל ב, ו, כא), "ויצא המלך וכל ביתו ברגליו" (שמואל ב, טו, טז), ועוד רבים. לעתים הכוונה היא לאישה: "וכפר בעדו ובעד ביתו" (ויקרא טז, ו, יא, יז),[[4]](#footnote-4) האישה היא הבית,[[5]](#footnote-5) או אף כל המעגל הקרוב, ולאו דווקא בני משפחה.[[6]](#footnote-6)

 צירוף המילים "איש וביתו" מוזכר במקרא שלוש פעמים. בכל המקורות הכוונה לאיש ולבני משפחתו – נשים, ילדים, כפי שמפרט הכתוב:

"ואלה שמות בני ישראל הבאים מצרימה את יעקב **איש וביתו** באו.... שבעים נפש" (שמות א, א-ה)

"וישב דוד עם אכיש בגת הוא ואנשיו **איש וביתו** דוד ושתי נשיו אחינעם היזרעאלית ואביגיל אשת נבל הכרמלית" (שמואל א, כז, ג)

"ויעל שם דוד וגם שתי נשיו אחינעם היזרעלית ואביגיל אשת נבל הכרמלי. ואנשיו אשר עמו העלה דוד **איש וביתו** וישבו בערי חברון" (שמואל ב, ב, ב-ג).

 נראה שהביטוי "איש וביתו" שבו השתמשו חז"ל לקוח מלשון הפסוקים.

**2. איש וביתו – איש ואשתו, בתקיעת שופר ביובל**

במקום נוסף בגמרא (ראש השנה ל ע"א) נזכר הביטוי "איש וביתו" והכוונה לאיש ואשתו:

מתיב רבא: תקיעת ראש השנה ויובל דוחה את השבת בגבולין, איש וביתו. מאי איש וביתו? אילימא איש ואשתו – איתתא מי מיחייבא? והא מצות עשה שהזמן גרמא היא, וכל מצות עשה שהזמן גרמא – נשים פטורות! אלא לאו: איש בביתו, ואפילו שלא בזמן בית דין! – לא, לעולם בזמן בית דין.

 לפי האפשרות הראשונה "איש וביתו" הם איש ואשתו. הגמרא דחתה זאת מפני שמצוות יובל היא מצוות עשה שהזמן גרמא, ואישה פטורה ממנה. ובמקום זה הציעה שהכוונה שאדם תוקע בשופר בביתו שלא בפני בית דין אך בזמן שבית דין יושב. אם כן, הפירוש איש ואשתו לביטוי "איש וביתו", נדחה מפני שאישה פטורה ממצוות עשה שהזמן גרמא, אך לא מפני שהפירוש לביטוי לא נכון.

**3. איש וביתו – איש ואשתו, במצוות סוכה**

נשים פטורות ממצוות סוכה מפני שסוכה היא מצוות עשה שהזמן גרמא. כך נימק הרמ"א (שולחן ערוך אורח חיים הלכות סוכה סימן תרלט, ב) מדוע יש הנוהגים להקל שלא לישן בסוכה:

הגה: ומה שנוהגין להקל עכשיו בשינה, שאין ישנים בסוכה רק המדקדקין במצות, יש אומרים משום צנה, דיש צער לישן במקומות הקרים (מרדכי פ' הישן). ולי נראה משום דמצות סוכה **איש וביתו,** **איש ואשתו** כדרך שהוא דר כל השנה, ובמקום שלא יוכל לישן עם אשתו, שאין לו סוכה מיוחדת, פטור; וטוב להחמיר ולהיות שם עם אשתו כמו שהוא דר כל השנה, אם אפשר להיות לו סוכה מיוחדת.

 הצעת הרמ"א מבוססת על דברי הגמ' (סוכה כח ע"א) שם נלמד מהמילה "האזרח" שבפסוק "כל האזרח בישראל ישבו בסכת" (ויקרא כג, מב), שנשים פטורות ממצוות סוכה. על כך שאלה הגמרא, מדוע נדרש לימוד מפסוק, הרי סוכה היא מצוות עשה שהזמן גרמא ונשים פטורות? תשובת אביי:

אנר שבתמר אביי: לעולם סוכה הלכתא, ואיצטריך: סלקא דעתך אמינא "תשבו" כעין תדורו, מה דירה – איש ואשתו, אף סוכה – איש ואשתו, קמשמע לן.

 אישה פטורה ממצוות סוכה זו "הלכתא", והפסוק "האזרח" שממנו למדו שבא למעט את הנשים אינו אלא אסמכתא בעלמא. אם כן, אף שסוכה היא מצוות עשה שהזמן גרמא, היינו חושבים שאישה חייבת שהרי נאמר "תשבו" ודרשו "כעין תדורו" – מה דירה איש ואשתו, אף סוכה איש ואשתו, ויתחייבו הנשים בסוכה. לפיכך צריך "הלכתא" ללמדנו שנשים פטורות מן הסוכה. כאמור, אישה פטורה מסוכה, אך הדרך הטובה ביותר היא שאדם יישן עם אשתו בסוכה מיוחדת, אף שהיא עצמה פטורה ממצוות סוכה.

 הרמ"א הגדיר את מצוות סוכה כמצוות "איש וביתו" – "איש ואשתו", כדרך שאדם גר כל השנה.[[7]](#footnote-7) כאן ברור שהמילה "ביתו" אינה במובן של בית או מבנה, שהרי האדם יוצא מביתו ללון בסוכה.

1. **נר חנוכה**

כאמור, בפסוקי המקרא הביטוי "איש וביתו" הם האיש ובני משפחתו, נשים וילדים, וביובל ובאשר לסוכה כוונת הביטוי "איש וביתו" היא "איש ואשתו", אך ברור שאין הכוונה לאיש ומקום המגורים שלו.[[8]](#footnote-8)

1. **מצוות חנוכה נר איש וביתו** – **איש ובני ביתו**

גם באשר לנר חנוכה השתמשה הגמרא (שבת כא ע"ב) בביטוי "איש וביתו" וכוונתה לאיש ומשפחתו.

תנו רבנן:

מצות חנוכה – נר איש וביתו.

והמהדרין – נר לכל אחד ואחד.

והמהדרין מן המהדרין –

בית שמאי אומרים: יום ראשון מדליק שמנה, מכאן ואילך פוחת והולך.

ובית הלל אומרים: יום ראשון מדליק אחת, מכאן ואילך מוסיף והולך.

 הביטוי "איש וביתו" נאמר בקשר לאופן ההדלקה של בני הבית. ראשונים חלקו בהסבר דברי הגמרא. רש"י (ד"ה נר, וד"ה המהדרין) כתב:

נר אחד בכל לילה, ואיש וכל בני ביתו סגי להו בנר אחד.

והמהדרין – אחר המצות – עושין נר אחד בכל לילה לכל אחד ואחד מבני הבית.

 תוס' (ד"ה והמהדרין) חלקו וכתבו שמהדרין מן המהדרין לשיטת בית הלל הכוונה היא שרק בעל הבית מוסיף והולך כי "אם עושה נר לכל אחד אפילו יוסיף מכאן ואילך, ליכא היכרא שיסברו שכך יש בני אדם בבית". מכל מקום ברור הוא שהביטוי "איש וביתו" בהקשר זה משמעו בני הבית. מצוות נר חנוכה היא חובה אישית שנעשית במסגרת המשפחה.[[9]](#footnote-9)

 כך גם נראה מדברי הרמב"ם (הלכות חנוכה ג, ד):

כל שחייב בקריאת המגילה, חייב בהדלקת נר חנוכה.

 החובה היא אישית, ובהמשך כתב הרמב"ם באיזה אופן יש לקיים מצווה זו במסגרת המשפחה, אך החובה הבסיסית של הדלקת נר חנוכה היא חובה אישית.

הרמב"ם (הל' חנוכה, ד, א-ג) עסק בהרחבה בחובת בני הבית להדליק:

א. כמה נרות הוא מדליק בחנוכה? מצותה שיהיה **כל בית ובית** מדליק נר אחד, בין שהיו **אנשי הבית** מרובין בין שלא היה בו אלא **אדם אחד**, והמהדר את המצוה מדליק נרות כמנין **אנשי הבית** **נר לכל אחד ואחד בין אנשים בין נשים**, והמהדר יתר על זה ועושה מצוה מן המובחר מדליק **נר לכל אחד ואחד** בלילה הראשון ומוסיף והולך בכל לילה ולילה נר אחד.

ב. כיצד? הרי שהיו **אנשי הבית** עשרה, בלילה הראשון מדליק עשרה נרות ובליל שני עשרים ובליל שלישי שלשים עד שנמצא מדליק בליל שמיני שמונים נרות.[[10]](#footnote-10)

ג. מנהג פשוט בכל ערינו בספרד שיהיו כל **אנשי הבית** מדליקין נר אחד בלילה הראשון ומוסיפין והולכין נר בכל לילה ולילה עד שנמצא מדליק בליל שמיני שמונה נרות בין שהיו **אנשי הבית** מרובים בין שהיה **אדם אחד**.

 הרמב"ם פתח בכלל: "שיהיה כל בית ובית מדליק נר אחד" ואחר כך פירשו. לפי דבריו עולה ש"בית" הם אנשי הבית בין אם הם רבים או אדם אחד.[[11]](#footnote-11)

 מדוע בכל זאת נקטו חכמים בביטוי "איש וביתו"? יש להסביר ע"פ דברי הרא"ש (פסחים א, י) "אורחא דמילתא הוא שכל אדם מדליק בביתו מפני חביבות הנס". משמע, אין חובה להדליק דווקא בתוך בית, מבנה.

1. **"אכסנאי** – **דקא מדליקי עלי בגו ביתאי"**

שימוש נוסף במילה "בית" כביטוי למשפחה בהקשר להדלקת נר חנוכה, מופיע בהמשך הגמ' (שבת כג ע"א) באשר לדינו של אכסנאי:

אמר רב ששת: אכסנאי חייב בנר חנוכה.

אמר רבי זירא: מריש כי הוינא בי רב משתתפנא בפריטי בהדי אושפיזא. בתר דנסיבי איתתא אמינא: השתא ודאי לא צריכנא, דקא מדליקי עלי בגו ביתאי.

 "בגו ביתאי" – במסגרת משפחתי. בהיותו רווק לא היה מי שידליק בעבורו ועל כן השתתף בפרוטה עם מארחיו. אם נר חנוכה היה חובת הבית, לא היה צריך רבי זירא להשתתף בפרוטה שהרי ממילא מדליקים באותו בית או אכסניא שבה הוא נמצא, ולכן נלמד מכאן שההדלקה היא חובה אישית. העובדה שאשתו של ר' זירא הדליקה בביתה, לא מלמדת על כך שחובת ההדלקה היא חובת הבית. החובה היא במסגרת המשפחה, ומאחר שר' זירא לא היה עם משפחתו, אשתו היא זו שהדליקה.[[12]](#footnote-12)

הרמב"ם (הל' חנוכה ד, יא) כתב זאת כך:

אורח שמדליקין עליו בתוך ביתו אינו צריך להדליק עליו במקום שנתארח בו. אין לו בית להדליק עליו בו, צריך להדליק במקום שנתארח בו, ומשתתף עמהן בשמן. ואם היה לו בית בפני עצמו אף על פי שמדליקין עליו בתוך ביתו, צריך להדליק בבית שהוא בו מפני העוברין.

 צריך לשים לב למשמעויות השונות של המילה "בית" שבדברי הרמב"ם. גם כאן כוונת הרמב"ם לומר שאורח שמדליקים עליו במסגרת משפחתו, אינו צריך להדליק. אם אין לו משפחה או שלא מדליקים עליו, עליו להשתתף בתשלום פרוטה עם בני הבית שאצלם הוא מתארח. אם הוא נמצא בבית משלו, אף שמדליקים עליו במסגרת משפחתו, עליו להדליק במקום שהוא שם כדי שהעוברים והשבים לא יחשדו בו.

**3. אין לנו היכרא אלא לבני הבית**

הגדרת הדלקת נר חנוכה כחובה של בני הבית, משפיעה על סוף זמן ההדלקה ועל פרסום הנס במצב זה. בגמ' (שבת כא ע"ב) נאמר שיש להדליק "עד שתכלה רגל מן השוק", ולדברי ר"י (תוד"ה דאי) "נראה דעתה אין לחוש מתי ידליק דאנו אין לנו היכרא אלא לבני הבית שהרי מדליקין מבפנים". המגן אברהם (שו"ע או"ח סי' תרעב ס"ק ו) אף כתב שאם בני הבית ישנים לא יברך על הנרות. המשנה ברורה (שם ס"ק יא) כתב כדברי המגן אברהם והוסיף: "ואם בא לביתו קודם עלות השחר ומצא בני ביתו ישנים, מן הנכון שיקיצם כדי שיוכל להדליק בברכה". בדרך כלל בני הבית ישנים לפני עלות השחר, ולכן הביטוי "מצא בני ביתו ישנים" כאילו זו הפתעה אינו ברור. אלא שעלות השחר בימי חנוכה היא בשעה מאוחרת מאוד, ובעבר היה מקובל לקום בשעות מוקדמות וגם הלכו לישון בשעה מוקדמת, כך שניתן להניח שהם כבר צריכים לקום, ועל כן "מן הנכון שיקיצם כדי שיוכל להדליק בברכה". בשער הציון (שם ס"ק יז) כתב בשם ספר חמד משה שאם שכח או נאנס ובני הבית ישנים, שיקיץ שניים או שלושה, אך אם אינו יכול להקיץ ידליק בברכה. הרב משה פיינשטיין (שו"ת אגרות משה, חלק אורח חיים ד סימן קה) חלק על דברי המגן אברהם הללו, וכתב שחובת ההדלקה אינה תלויה בחובת הפרסום, ולפיכך פסק: "וצריך להדליק בברכה אף כשבני הבית ישנים, ואף כשהוא רק לבדו בבית, וגם רק לבדו בכל העיר, צריך להדליק בברכה".[[13]](#footnote-13) יש להוסיף שבית במובן של משפחה, מופיע גם בהמשך הסוגיה (שבת כג ע"ב), כשהיה צורך להכריע בין סדרי עדיפויות נר חנוכה או נר שבת. שם השתמשה הגמרא בביטוי "נר ביתו" והכוונה לנר שבת ולא לנר חנוכה:

אמר רבא, פשיטא לי:

נר ביתו ונר חנוכה – נר ביתו עדיף, משום שלום ביתו.

נר ביתו וקידוש היום – נר ביתו עדיף, משום שלום ביתו.

המילה "ביתו" מופיעה פעמיים – "נר ביתו", "שלום ביתו", והכוונה לאשתו או משפחתו. נר שבת בוודאי שייך למסגרת המשפחה ואין הכוונה לבית פיזי. זו הפעם היחידה בדברי תנאים ואמוראים שנר שבת מכונה "נר ביתו". נראה שכדי לחדד את העדיפות של חובת הדלקת נר שבת על פני חובת ההדלקה של נר חנוכה השתמש רבא בביטויים "נר ביתו", "שלום ביתו". הרמב"ם (הל' חנוכה ד, יד) סיים בהלכות אלו את הלכות חנוכה והוסיף עוד על ערך השלום שבין איש לאשתו.

**4. נר חנוכה – המיקום, הגובה**

בהמשך הסוגיה (שבת כא ע"ב-כב ע"א) נאמר היכן יש להניח את הנר בבית, באיזה גובה יש להניחו, והמיקום שלו כשמניחים אותו בפתח הבית:

א. מקום הנחת הנר בבית:

תנו רבנן:

נר חנוכה מצוה להניחה על פתח ביתו מבחוץ.

אם היה דר בעלייה – מניחה בחלון הסמוכה לרשות הרבים.

ובשעת הסכנה – מניחה על שלחנו, ודיו.

ב. הגובה המינימלי והגובה המקסימלי להנחת הנר:

נר חנוכה מצוה להניחה בתוך עשרה.

נר של חנוכה שהניחה למעלה מעשרים אמה – פסולה, כסוכה וכמבוי.

ג. מיקום הנר כשמניחים אותו בפתח:

אמר רבה: נר חנוכה מצוה להניחה בטפח הסמוכה לפתח.

והיכא מנח ליה? רב אחא בריה דרבא אמר: מימין, רב שמואל מדפתי אמר: משמאל.

והילכתא – משמאל, כדי שתהא נר חנוכה משמאל ומזוזה מימין.

 הבית הנזכר בהלכות הללו הוא בית במובן הפיזי. מקום הנחת הנר, הגובה, אינם חלק מהותי או תנאי בקיום המצווה. גם מי שנמצא במקום שבו אין מזוזה של מצווה בדלת, או במקום שאיננו חייב במזוזה, בוודאי חייב להדליק נר חנוכה. "מניח על שולחנו ודיו" – אין זה תנאי מחייב שיניח דווקא על שולחן. אדם שגר באוהל (כגון חייל או בעת טיול), אף שיש פתח לאוהל, הוא איננו יכול להניח שם את הנר מפני שיש רוחות או מפני שזה מסוכן מאחר שהאוהל עשוי מבד, וכן אם אין לאוהל חלון, וכן אם אין שולחן באוהל, בכל המקרים הללו אין האדם פטור מנר חנוכה. אם יש לו ארגז או חבית שעליו הוא יוכל להניח את הנר בתוך האוהל, ואין כל סכנה של שריפה אם יניח המנורה עליהם וידליק, בוודאי הוא יהיה חייב להדליק נר חנוכה. בברייתא נאמר: בית, פתח, חלון, שולחן, מפני שרוב מוחלט של המדליקים מדליקים נר חנוכה בבית ובדרך כלל ביתם שלהם, ואז יש כללים והנחיות היכן יש להניח את הנר ובאיזה גובה ופרטים נוספים. אך אין זה אומר שאם אין לאדם פתח או חלון או שולחן להניח את המנורה, הוא לא חייב במצוות נר חנוכה.

כך גם באשר להדלקה בפתח הבית או החצר. לעיל הובאו דברי הברייתא (שבת כא ע"ב):

נר חנוכה מצוה להניחה על פתח ביתו מבחוץ. ואם היה דר בעלייה מניחה בחלון הסמוכה לרשות הרבים.

רש"י (שם) הסביר:

מבחוץ – משום פרסומי ניסא, ולא ברשות הרבים אלא בחצרו, שבתיהן היו פתוחין לחצר. ואם היה דר בעלייה – שאין לו מקום בחצרו להניחה שם.

 לפי רש"י יש להדליק בפתח הבית שפונה לחצר המשותפת. תוספות (ד"ה מצווה) חלקו והסבירו כך:

אם יש חצר לפני הבית מצוה להניח על פתח חצר. דאמר לקמן (שבת כג ע"א) "חצר שיש לה ב' פתחים צריכה ב' נרות". ואמרינן נמי "נר שיש לה שני פיות עולה לשני בני אדם" משמע לשני בתים. ואם היו מניחים על פתחי בתיהם היה לזה מימין ולזה משמאל. אבל אי מניחים על פתח החצר אתי שפיר.

הרב מנחם המאירי (בית הבחירה שבת כג ע"ב) הסביר כך את דברי התוספות:

נר שיש לה שני פיות עולה לשני בני אדם. ופרשוהו גדולי הצרפתים למהדרים שעושים נרות כחשבון בני הבית, ויש מפרשים אותה לענין בעל הבית ואכסנאי, או שאר בני אדם הדרים בבית אחד.

 הבית אלו בני האדם הגרים בבית. מספר בני הבית, או בעל הבית ואכסנאי, או אנשים שגרים בבית אחד. כך פסק הרמב"ם (הל' חנוכה ד, ז-ח) בעניין מיקום הנר בבית:

ז. נר חנוכה מצוה להניחו על **פתח ביתו מבחוץ** בטפח הסמוך לפתח על שמאל **הנכנס לבית** כדי שתהיה מזוזה מימין ונר חנוכה משמאל. ואם היה **דר בעליה מניחו בחלון** הסמוכה לרשות הרבים, ונר חנוכה שהניחו למעלה מעשרים אמה לא עשה כלום לפי שאינו ניכר.

ח. בימי הסכנה מניח אדם נר חנוכה **בתוך ביתו מבפנים** ואפילו הניחו על שולחנו דיו. וצריך להיות **בתוך הבית** נר אחר להשתמש לאורו.

 בהלכות אלו מורה הרמב"ם היכן יש להניח את הנר בבית, וכאמור, הדלקת נר במסגרת בית איננה תנאי מחייב. גם מדברי הרמב"ם בהל' ברכות (יא, ב-ג) ניתן ללמוד שהוא ראה בהדלקת נר חנוכה חובה אישית ולא חובת הבית. הרמב"ם שם עסק בברכת המצוות שיש לברך לפני קיום המצווה:

ב. יש מצות עשה שאדם חייב להשתדל ולרדוף עד שיעשה אותה, כגון: תפילין וסוכה ולולב ושופר ואלו הן הנקראין חובה, לפי שאדם חייב על כל פנים לעשות, ויש מצוה שאינה חובה אלא דומין לרשות כגון מזוזה ומעקה שאין אדם חייב לשכון בבית החייב מזוזה כדי שיעשה מזוזה אלא אם רצה לשכון כל ימיו באהל או בספינה ישב, וכן אינו חייב לבנות בית כדי לעשות מעקה.

ג. וכן כל המצות שהן מדברי סופרים בין מצוה שהיא חובה מדבריהם כגון מקרא מגילה והדלקת נר בשבת והדלקת נר חנוכה, בין מצות שאינן חובה כגון עירוב ונטילת ידים.

 הרמב"ם חילק את המצוות מהתורה ומדרבנן לשתי קבוצות – חובה ורשות. את הדלקת נר חנוכה הוא הכליל במסגרת מצוות החובה מדבריהם. הדלקת נר חנוכה אינה כמזוזה ומעקה שהן מצוות רשות, מאחר שאדם לא חייב לגור במבנה שמחייב את הגר בו במזוזה או במעקה.

**ג. הדלקת נר חנוכה מחוץ לבית – באוניה, ברכבת, באהל, ב"שטח"**

אדם שנמצא מחוץ לביתו, למשל בספינה פתוחה, והוא יכול להדליק שם, עליו להדליק בוודאי אף שאין זה ביתו. כך יש ללמוד מדין "הרואה" (שבת כג ע"א; סוכה מו ע"א):

ורב ירמיה אמר: הרואה נר של חנוכה צריך לברך.

אמר רב יהודה: יום ראשון – הרואה מברך שתים, ומדליק מברך שלש. מכאן ואילך – מדליק מברך שתים, ורואה מברך אחת.

מיהו אותו "רואה"?

רש"י (שבת כג ע"א ד"ה הרואה) כתב:

הרואה – העובר בשוק ורואה באחד החצרות דולק. ומצאתי בשם רבינו יצחק בן יהודה, שאמר משם רבינו יעקב: דלא הוזקקה ברכה זו אלא למי שלא הדליק בביתו עדיין, או ליושב בספינה.

רש"י (סוכה מו ע"א ד"ה הרואה) כתב:

הרואה נר חנוכה – קאי על שלא הדליק בביתו, ועובר ברשות הרבים ורואה אותה בפתחי ישראל, שמצוה להניח בפתח – צריך לברך על הראשונה.

 גם בהלכה זו מדובר באיש שלא הדליק במסגרת משפחתו וראה נר דולק אצל אחרים שהדליקו בפתח. מובן שכך יהיה הדין אם ראה נר דולק על אדן החלון.

 מי שלא הדליק בביתו – לא הדליק במסגרת משפחתו, או שהוא יושב בספינה ואינו יכול להדליק שם מסיבות שונות – רוחות, סכנת שריפה, רטיבות, מים, לא היה לו נרות, וכד'. וכפי שהסביר הרב אייזיק טירנא, ספר המנהגים – חנוכה:

הרואה נר חנוכה והוא בספינה שאינו יכול להדליק, וגם אין מדליקין עליו בביתו מברך.

 כלומר מי שאינו יכול להדליק בספינה או במקום אחר, או מי שלא מדליקים עליו במסגרת משפחתו.[[14]](#footnote-14) משמע, אם הוא נמצא בספינה שאין לה תקרה או במקום דומה, ומכל מקום לא בביתו ולא במבנה כלשהו, אבל יכול להדליק שם, יש לו להדליק ואין לו להסתפק בברכות "הרואה". כך יש להסביר את התוספות (סוכה מו ע"א ד"ה הרואה):

הרואה נר של חנוכה צריך לברך – בשאר מצות כגון אלולב וסוכה לא תקינו לברך לרואה אלא גבי נר חנוכה?

[א] משום חביבות הנס [ב] וגם משום שיש כמה בני אדם שאין להם בתים, ואין בידם לקיים המצוה.

וטעם ראשון ניחא דלא תיקשי ליה מזוזה.

 תוספות שאלו שתי שאלות: שאלה ראשונה – מדוע לא תיקנו ברכת הרואה למי שרואה מזוזה בביתו של אחר, או למי שרואה אדם אחר שנוטל לולב? שאלה שנייה – מדוע רק בנר חנוכה תיקנו ברכה לרואה?

התשובה הראשונה היא שתיקנו ברכה רק בנר חנוכה "משום חביבות הנס". מצוות לולב ומזוזה אינן קשורות לנס. תוספות העדיפו את התשובה הראשונה מאחר שהיא מחריגה את מצוות נר חנוכה ממצוות אחרות.

 התשובה השנייה היא שברכה זו נועדה לאותם שאין להם בתים להדליק נר חנוכה, והם אינם יכולים לקיים את המצווה. ניתן להסביר שתוספות הבינו שהדלקת נר חנוכה תלויה בבית, ואם אין לאדם בית הוא לא מדליק נר חנוכה.[[15]](#footnote-15) אך כאמור אין חובה להדליק בבית, וכוונת "איש וביתו" היא איש ומשפחתו. אם כן תוספות התכוונו למי שאינו יכול באופן מעשי להדליק, וכלשונם: "ואין בידם לקיים המצוה". אם תוספות היו רוצים לטעון שחובת ההדלקה חלה רק במה שמוגדר כבית, לא היו צריכים להוסיף "ואין בידם לקיים המצווה". כמו כן, אם אנשים שאין להם בית אינם חייבים להדליק נר חנוכה, מדוע תיקנו שיברכו את ברכות הרואה, הרי ממילא הם פטורים? שהרי מי שאין לו בית אינו חייב במזוזה ומעקה, ולא תיקנו ברכת הרואה. אלא מכאן שכל אדם חייב וחובת הדלקת נר חנוכה היא "חובת גברא" ולא חובת הבית, ומאחר שאותו אדם אינו יכול מעשית להדליק בהיותו בספינה, תיקנו שיברך ברכות הרואה.

 תוספות העדיפו את התשובה הראשונה "דלא תיקשי ליה מזוזה", אך הם לא התכוונו לומר שהדלקת נר חנוכה היא חובת הדר כמו מזוזה.[[16]](#footnote-16) כך הסביר הרי"ד סולובייצ'יק (רשימות שיעורים – סוכה, מו ע"א):

ניתן ליישב את הקושיא ממזוזה אליבא דהטעם השני. דשאני מי שאין לו בית שלא חלה עליו חובת מזוזה בכלל משום דחובת הדר הוא. לעומת זאת מי שאין לו בית מחויב הוא במצות הדלקת הנרות כי חובת גברא היא. אלא שבלי בית אי אפשר לו להדליק. לפיכך התקינו לו בחנוכה ברכת הרואה שיקיים לכל הפחות מצוה בברכת הרואה.[[17]](#footnote-17)

 גם לפי התוספות אין לטעון כי חובת נר חנוכה היא חובת הבית כמו מזוזה. נר חנוכה היא חובת האדם במסגרת המשפחה ולא חובת הבית. יש לציין עוד שדברי התוספות הובאו גם בתוספות הרא"ש אך שם לא כתב את המשפט: "וטעם ראשון ניחא דלא תיקשי להו מזוזה".

 כך כתב הרב אברהם מלוניל (אורחות חיים הלכות חנוכה אות יח) בנוגע למי שנוסע בספינה ויכול להדליק מבחינה מעשית:

מי שבא בספינה או שהוא בבית גוים, מדליק בברכות ומניחה על שולחנו.

**ד. אחרונים: הדלקת נר חנוכה היא חובה אישית ואיננה חובת "בית"**

להלן מובאות מדברי פוסקים שכתבו על הדלקת נרות חנוכה בספינה או רכבת, ובמצבים שבהם אפשר להדליק במקומות הללו. הוא הדין בנוגע להדלקתם של הלנים "בשטח" במהלך ימי חנוכה. כל הפוסקים הללו סבורים שהדלקת נר חנוכה היא "חובת גברא" ולא חובת הבית – מבנה, כמו מזוזה או מעקה. גם מי שנמצא מחוץ לביתו או מחוץ לכל מבנה אחר ויכול להדליק נר חנוכה, בוודאי שחייב להדליק.

 הרב יחיאל מיכל אפשטיין (ערוך השולחן אורח חיים סי' תרעז, ה) כתב:

ונראה לענ"ד דעתה שרוב הנסיעות במסילות הברזל וקשה להדליק שם כידוע, יכול לסמוך בפשיטות על ביתו שמדליקין שם. אמנם הלא לא יראה נרות חנוכה, ולכן טוב שידליק נר אחד בהעגלה שיושב שם ולברך עליו, דבנר אחד יכול לעשות שלא יקפידו הנוסעים. ומוטב שלא להיות מהמהדרין ולקיים עיקר המצוה משלא יראה נר חנוכה כלל. וכל שכן מי שאין לו בית, שמחויב מדינא להדליק שם אם לא יבוא באותו לילה באיזה מקום.

 כך כתב גם הרב שלום מרדכי כהן שבדרון (שו"ת מהרש"ם, חלק ד סי' קמו) שנשאל אם מותר להדליק נר חנוכה ברכבת:

לא מצאתי הדבר מבואר. אבל הלא מי ששילם על כל הלילה, הוי כשכר לו בית דירה לאכול ולישן שם וחייב בנר חנוכה. ומה שכתב רש"י ביושב בספינה י"ל שהיו אז ספינות פתוחות בלא קירוי והרוח מנשב ולא היה בגדר בית כלל. ואף דהבאהן (הרכבת) אינו עומד במקום אחד ורכוב כמהלך, לא נמצא בשום מקום שיהיה צריך בית קבוע למה שמצותו בשביל פרסומי ניסא כנלענ"ד מסברא.

 על דברי המהרש"ם הללו כתב הרב אליעזר וולדינברג (שו"ת ציץ אליעזר חלק טו סימן כט):

הרי דסבירא ליה להגאון המהרש"ם ז"ל נמי שאין צריך בית קבוע להדלקת נר חנוכה שמצותו בשביל פרסומי ניסא, ושיש חיוב על כן להדליק גם ברכבת. ונלמד מזה שהוא הדין גם לגבי הישנים באהל שיש חיוב להדליק נר חנוכה, וממילא גם לברך.[[18]](#footnote-18)

 כך הכריע גם הרב אליעזר וולדינברג (שם) כשנשאל אודות הדלקה כשלנים בשדה או באהל, בעקבות דברי ערוך השולחן ושו"ת מהרש"ם:

ולזאת בהכרעת ההלכה בזה נלענ"ד שחייבים להדליק נר חנוכה כשישנים בחוץ על פני השדה, ועל אחת כמה כשישנים באהל בלא קירוי, שחייבים להדליק אפילו בהיקף מחיצות בלא קירוי [או בחפירות] ולהשים הנרות בעששית שלא ינשב הרוח ויכבה.

 בתשובה אחרת כתב הרב אליעזר וולדינברג (שו"ת ציץ אליעזר חלק ט סימן יז – קונטרס רפואה בשבת פרק ב), בנוגע להדלקת נר חנוכה:

שאין החיוב קשור בחפצא ולא בשיעור בית, כפי שנצרך במזוזה. ויתכן וקרוב לודאי שאפילו אם אחד יקבע לו מטה בפינה אחת מפינות רחוב וישן ויאכל שם, שגם כן יהא חייב להדליק על ידו ובסמוך לו נר חנוכה. [[19]](#footnote-19)

 גם הרב חיים דוד הלוי (שו"ת עשה לך רב חלק ד סימן לט) השיב בנוגע להדלקת נרות ב"שטח":

שאלה: אנו יוצאים לטיול לאילת בימי חנוכה... בלילות נלון תחת כפת הרקיע (עטופים בשקי שינה) ואין לנו בית ואף לא אהלים... רצוננו לדעת האם אנו חייבים בהדלקת נרות חנוכה... נא למהר התשובה...

תשובה: ממבט ראשון נראה לי בפשיטות שיש חיוב להדליק ולברך על נרות חנוכה בכל מקום שאדם נמצא. אלא שבענין בזה ראיתי לגדול שכתב שאין חיוב הדלקת נר חנוכה אלא בבית דוקא (וה"ה צריף או אוהל) אבל לא תחת כפת השמים, שאין חיוב נר חנוכה אלא על הבית.

וכתב ללמוד כן מלשון הרמב"ם: "כמה נרות מדליק בחנוכה? מצותה שיהיה כל בית ובית מדליק נר אחד בין שהיו אנשי הבית מרובים ובין שלא היה בו אלא אדם אחד" (הלכות חנוכה פ"ד ה"א). וזו אינה ראיה כלל, שכאן לא התכוין הרמב"ם לקבוע שהדלקת נרות חנוכה טעונה בית, שזו אינה מפורשת בשום מקום בש"ס ואין דרך הרמב"ם לפסוק מדעתו בלי לציין "ויראה לי", וגם לשונו אינו מורה על כונה זאת. ופשוט שהרמב"ם התכוין לפסוק את ההלכה המבוארת בברייתא: "מצות חנוכה נר איש וביתו" (שבת כ"א ב), ופירש "איש וביתו" באמרו "כל בית ובית נר אחד", וזה פשוט וברור.

עוד כתב ללמוד מדברי רש"י (שבת כג ע"א) "הרואה נר חנוכה צריך לברך", וכתב רש"י: "העובר בשוק ורואה באחד החצרות דולק. ומצאתי בשם רבינו יצחק בן יהודה שאמר משם רבינו יעקב דלא הוזקקה ברכה זו אלא למי שלא הדליק בביתו עדיין או ליושב בספינה". ומכאן רצה ללמוד שאין מדליקין נרות חנוכה בספינה, והטעם משום שבנרות חנוכה צריך בית ואין ספינה חשובה כבית. וגם זו לענ"ד אינה ראיה כלל, שכאן איירי בספינות קטנות פתוחות המהלכות מעיר לעיר, בנהר או סמוך לחופים, שאם לא כן כיצד יראה נרות חנוכה "באחד החצרות" כלשון רש"י אם הוא נוסע בלב ים. ובספינות קטנות כאלה אין תאים לנוסעים... ולכן אין אפשרות מבחינה טכנית להדליק נרות שם. אבל בספינה גדולה עם תא לכל נוסע, ודאי שחייב להדליק בו נרות חנוכה.

עוד כתב ללמוד מתוס' (סוכה מו ע"א ד"ה הרואה נר חנוכה) "שרק בנר חנוכה תקנו ברכה לרואה משום חביבות הנס, וגם משום שיש כמה בני אדם שאין להם בתים ואין בידם לקיים המצוה". וגם זו לענ"ד אינה ראיה כלל שאין כונת התוס' שמי שאין לו בית לא חלה עליו מצות הדלקת נר חנוכה, אלא משום שבמקרה כזה אינו יכול לקיימה. וזה מדוייק היטב בלשונם שכתבו "משום שיש בני אדם שאין להם בתים", ואם כונתם שלא חלה עליהם חובת הדלקה, די במה שכתבו, ומשום מה הוסיפו "ואין בידם לקיים המצוה", ופשוט שכונתם לומר שמבחינה טכנית אין בידם. וזו אמת שאדם הישן בפינת רחוב כיצד יכול להדליק נר חנוכה והלא הרוח יכבנו וכו' וזה פשוט.

 כך כתב גם הרב אהרון ליכטנשטיין ("הדלקת נר חנוכה ע"י חיילים הנמצאים בשטח", מנחת אביב, עמ' 600-597):

יש לעמוד על משמעותו החיובית של המונח "וביתו" שנשנה בחס לנר חנוכה. ונראה פשוט שהכוונה למקום המגורים בו אדם דר – אוכל, ישן וכו' –כיום, ובדירה תליא מילתא ולא בבית ממש... אי לכך לגבי הדרים בטנקים ולנים בהם או על גביהם, לית דין ולית דיין שהטנק מהווה בית שניתן להדליק בו. דמצד הסברא נראה שאין בית כאן אלא שטח המשמש כמקום מגורים וכל שיש שטח מסוים המשמש למטרה זו והמצוייד ומוכן לכך, מדליקים בו. ואם אדם ידור בחצר, אף שאין לו תקרה ואולי אף בלי גדר, אך הוא מהווה למעשה מקומו הקבוע של פלוני, נראה שיש להדליק בו. ואם כי אין לו פתח להדליק בו, על כרחך ש"פתחי הבתים" לא נאמר לעיכובא, שהרי הדר בעלייה מדליק בחלון ובשעת סכנה כל אחד מניח על שולחנו ודיו, ובכן מוכח שבמקום שאי אפשר להדליק על פתח הבית יש להדליק במקום אחר שבו ניתן לקיים פירסומי ניסא. אלא שהגורמים הקובעים מקום לגבי דין זה טעונים הגדרה. שמצד שני, לא מסתבר שאם הניח אדם מיטתו ושולחנו באיזה פינה בחורשה ולבוקר עתיד לעקור משם, שיחשב כביתו ויוכל להדליק בה. ולא דמי לאכסנאי הלן במלון ומדליק בחדרו, מכיון ששם מסגרת המגורים קיימת ואין צורך אלא ליצור זיקה בין האדם והמקום כדי שייחשב דייר, ולשם כך לינת לילה אחד מספקת. מה שאין כן בנידון דידן שצריך ליצור את המסגרת לעצמה וצריך להגדיר מה אופי ואורך השהות שיש בה כדי לקבוע דירה. ברם, בכל אופן נראה שאין המבנה החיצוני – קירות, תקרה וכו' – הכרחי. ואף שכמה ראשונים דברו על חובת ברכת הרואה לגבי מי שנוסע בספינה ואינו מדליק – שמזה כנראה הבין המהרש"ם שלדעתם היה אותו נוסע פטור מפני: "שהיו אז ספינות פתוחות בלא קירוי והרוח מנשב ולא היה בזה גדר בית כלל" – מכל מקום לא מצאנו לאחד מהם שיקבע להלכה פטור כזה, ויותר נראה שפשוט מדובר במי שלא עלה בידו להדליק מטעמים טכניים ולא מטעם חסרון בית.

 הרב בנימין זילבר (שו"ת אז נדברו, חלק ו, סי' עה) כתב שהסוברים "שדין הדלקת נרות חנוכה קשור עם דין הבית, אין לו שום בסיס". הרב זילבר כתב תשובות נוספות בעניין זה (שו"ת אז נדברו, חלק ז, סי' סז; חלק יא, סי' לד). לדבריו כוונת רש"י בנוגע לספינה היא שחסר להם כלים והדומה להם ואין יכולים להדליק, "אבל אין זאת אומרת שצריכין בית דוקא, דמי שהוא נמצא במדבר גם כן מחוייב להדליק אע"פ שאין לו בית".

 הרב מנשה הקטן (שו"ת משנה הלכות חלק ז, סי' פו), כתב שיש שני חיובים בנר חנוכה: על ממונו וביתו ועל גופו:

ולפי זה אומר אני דמי שהוא הולך במכונית בלילה אף שאין לו בית ואין מדליקין עליו בביתו אבל יש עליו חיוב גופו שחייב להדליק בכל מקום שהוא, ולכן שפיר יכול להדליק. אלא דבאמצע הרחוב לא תקנו להדליק. אבל מי שהוא במכונית שהוא רשות היחיד לעצמו לפענ"ד יכול להדליק הנרות ולקיים המצווה.

 גם לפיו, אין חובה להדליק דווקא במסגרת בית. אין חובה להדליק סתם באמצע הרחוב, אך אם אדם לן ברחוב "בשטח", כי זה ביתו באותו לילה, נראה שגם הוא חייב להדליק.

 הרב מיכל זלמן שורקין כתב שלפי הסוברים שמצוות נר חנוכה היא מצווה המוטלת על הבית: "לכאורה לפי העולה מדברי הרמב"ם (הל' ברכות יא, ג: "יש מצות עשה שאדם חייב להשתדל ולרדוף עד שיעשה אותה") כשם שחייב לחזר על הפתחים בשביל נר חנוכה, כמו כן חייב לחזור על הפתחים כדי לקנות לו בית להדליק נר חנוכה, וצ"ע".[[20]](#footnote-20) יש להעיר שמצוות נר חנוכה מוטלת על האדם, וכלשון הגמרא (שבת כא ע"ב) "נר איש וביתו" (משפחתו). אכן, הגמרא עוסקת בשאלות הקשורות למקום ההנחה כשמדליקים בבית, אבל אין זו מצווה התלויה בבית דוגמת מזוזה ומעקה, ואכמ"ל.

**סיכום**

הביטוי "איש וביתו" משמעותו בפסוקים וגם בדברי חז"ל היא איש ומשפחתו. הדלקת נרות חנוכה היא מצווה משפחתית שחלקו בה הפוסקים האם ראש הבית מדליק או שכל אחד מבני הבית. ההדלקה בשעות הערב נעשית במסגרת הבית, ונאמרו הלכות היכן מניחים את הנרות במסגרת הבית – המבנה, אך אין לראות את חובת ההדלקה של נרות חנוכה כחובת הבית כמו מזוזה ומעקה. אמנם אחרונים רבים הבינו שהדלקת נרות חנוכה היא חובת הבית, ובעקבות כך פסקו שכל מי שישן מחוץ לבית, פטור ממצוות הדלקת נר חנוכה. אך יש אחרונים אחרים שהבינו שהחובה היא אישית – מצוות הגוף ולא חובת הבית. אחרונים אלו הם מעטים, אך דבריהם מבוססים בסוגיה.

 יש לציין שלא כתוב במפורש בסוגיה שהדלקת נרות חנוכה היא חובת הבית, וגם מדברי ראשונים ופוסקים קדמונים לא עולה שתקנת נרות חנוכה הייתה דין בבית. ההדלקה בהקשר של בית נאמרה בהלכה הנוגעת ל"רואה נר חנוכה", אך גם שם ניתן לפרש שמדובר במי שאין לו אפשרות מעשית להדליק או שאין לו בית במובן של משפחה.

 אשר על כן נראה שגם מי שלא נמצא במסגרת בית – מבנה בימי חנוכה, אלא הוא לן ב"שטח" (טיול, שירות צבאי וכד'), והוא יכול להדליק שם נרות, אל לו לבטל את המצווה החביבה של הדלקת נרות חנוכה וידליק במקום שבו הוא נמצא.

1. שני נוסחים אלו של הסכוליון, הובאו במגילת תענית, מהדורת ורד נעם, עמ' 106. עוד בעניין זה: שמא יהודה פרידמן, "שני עניני חנוכה בסכוליון של מגילת תענית", לתורתם של תנאים, עמ' 231-222. [↑](#footnote-ref-1)
2. יודע אני שהיו ויש גדולי עולם ובעיקר מבין האחרונים, שהסבירו שחובת נר חנוכה היא חובת הבית או שטענו שפוסקים ומפרשים אחרים סוברים כך, והקבילו בין גדרי הדלקת נר חנוכה בבית לבין גדרי חובת מזוזה או חובות נוספים שיש על בית. אך נלע"ד שאין זה כך. חובת נר חנוכה היא חובה אישית. חובת גברא – איש וביתו, איש ומשפחתו, וחכמים קבעו כללים היכן יש להדליק כשמדליקים בבית מבחינת המיקום והגובה, אך ההדלקה בתוך בית אינה תנאי מחייב להדלקה. עיקר הטענה מבוססת על משמעות המינוח "איש וביתו" בחז"ל בהקשרים אחרים.

להלן הפניות לדברי פוסקים רבים שכתבו שהחובה להדליק נרות חנוכה היא חובת בית או שחששו לשיטת הסוברים כך. אין זו הרשימה המלאה, בוודאי יש עוד רבים הסבורים כך. בסוף המאמר נצטט מדברי מעט פוסקים שכתבו שחובת הדלקת נרות היא חובה אישית, ולא חובת הבית. להלן רשימה חלקית של הסוברים שהדלקת נר חנוכה היא חובת הבית:

 שפת אמת שבת כא ע"ב ד"ה ת"ר מצוות; הרב נתנאל פריד, שו"ת פני מבין סי' רכו; הרב צבי פסח פרנק, מקראי קדש – חנוכה, סי' יח, וכן הרב יוסף כהן שם; הרב מרדכי פוגלמן, שו"ת בית מרדכי סי' מ; הרב יצחק מירסקי, "נר איש וביתו", הגיוני הלכה, א, עמ' 207-204; הרב שלמה זלמן אויערבך, שו"ת מנחת שלמה תניינא (ב-ג) סימן נח, א, הליכות שלמה מועדים יד, ח, שלמי מועד – חנוכה עמ' ר, מעדני שלמה עמ' קטז, עלהו לא יבול עמ' רלא; הרב יוסף שלום אלישיב, אשרי האיש – אורח חיים ג, עמ' רסב-רסג. הרב אלישיב כתב שם עוד: "ולפי המבואר בשולחן ערוך שאדם צריך למכור כסותו בשביל נר חנוכה, לכאורה גם צריך למכור כסותו כדי לשכור בית ולקיים מצוות הדלקה". לפיו בהדלקת נר חנוכה חייב רק מי שיש לו בית והוא גר שם. ראה עוד: הרב יוסף שלום אלישיב, פניני חנוכה, עמ' סז, עה-עח, צב-צד, קא. הרב אברהם אבידן, שבת ומועד בצה"ל, עמ' שלב-שלג, שלו, כתב שהרב יוסף שלום אלישיב אמר לו שיש לחוש לשיטת מהרש"ם שהבין שאין לברך על נר חנוכה אלא בבית ו"לכן חיילים החונים על פני השדה או באהלי סיירים דלא חשיבי כבית, אין להם לברך על נר חנוכה". בעקבות תשובה זו פסקו גם: הלכה כסדרה בצה"ל, חלק א עמ' 90-87. העיקרון בתשובות שם הוא שלינה בשדה וכן באוהל סיירים או בספינות קטנות, אינה נחשבת כבית. לעומת זאת מגורים בספינת סער, או במתחם עם יריעות, או בכלי רכב וקרונות, או באהל הודי, נחשבים כבית ועל כן יש להדליק שם; הרב מרדכי אליהו, שו"ת הרב הראשי, תשמ"ו-תשמ"ז, עמ' 116. הרב אליהו הציע למטיילים להתפלל מנחה סמוך לשקיעה, להדליק נרות ולהתפלל שם תפילת ערבית, "וכך יקבל המקום דין בית כנסת ארעי שיש להדליק בו כמו בכל בית כנסת"; הרב משה שטרנבוך, מועדים וזמנים חלק ח עמ' לב; הרב בצלאל שטרן, אהלך באמיתך, סימן לט, ד; הרב אליהו שלזינגר, מצוות נר איש וביתו, ירושלים תשס"א, צ-צד; הרב שלמה דייכובסקי, "חובת נר חנוכה מוטלת על ה'בית' ", תחומין, יז (תשנ"ז), עמ' 48-40; הרב אשר וייס, מנחת אשר – בראשית, עמ' שנח-שסא, ומנחת אשר – חנוכה, עמ' יט; הרב צבי רייזמן, רץ כצבי, חנוכה-פורים, עמ' קלב-קנג; הרב אליעזר מלמד, פניני הלכה – זמנים, עמ' 284-283; הרב משה טרגין, "נר איש וביתו", באר מרים – חנוכה, עמ' 129-126; הרב יוסף צבי רימון, "נר חנוכה לחייל ולמטייל", באורך נראה אור, עמ' 146-137; הרב משה הררי, מקראי קדש – חנוכה, פרק ג, סעיף ב, ועוד. הרב עובדיה יוסף, חזון עובדיה-חנוכה, עמ' קנו-קנח, הביא מקורות רבים בעניין זה, וכתב שלמעשה מכיוון שיש בזה מחלוקת בין הפוסקים, יש להדליק ב"שטח" אך ללא ברכה. [↑](#footnote-ref-2)
3. בהמשך הפרק מופיע שוב הביטוי "בית פרעה" ובמשמעות אחרת: "והקל נשמע בית פרעה לאמר באו אחי יוסף" (בראשית מה, טז). רש"י פירש שם שהכוונה לבית ממש. בעוד שבפסוק שמובא בגוף המאמר (בראשית מה, ב) כתב רש"י: "וישמע בית פרעה – ביתו של פרעה, כלומר עבדיו ובני ביתו. ואין זה לשון בית ממש אלא כמו 'בית ישראל' (תהלים קטו, יב), 'בית יהודה' (מלכים א יב, כא)". [↑](#footnote-ref-3)
4. משנה יומא א, א. תוספות הרא"ש, קידושין כב ע"א כתב: "גבי כהן גדול דכתיב 'וכפר בעדו ובעד ביתו' שצריך שתהא לו אשה, אבל אבנים לא קפיד". משמע שאין חובה שיהיו ילדים לכהן הגדול, ולכן לא נדרש לכפר עליהם. ראה גם: הרב מיכל זלמן שורקין, "ביתו זו אשתו", הררי קדם, א, עמ' קכו-קכז. [↑](#footnote-ref-4)
5. וכדברי ר' יוסי בגמ' שבת קיח ע"ב, שאמר: "מימי לא קריתי לאשתי אשתי... אלא: לאשתי ביתי". [↑](#footnote-ref-5)
6. בווידוי השני של הכהן הגדול על פרו הוא מתוודה על ביתו ואחיו הכהנים: "אני וביתי ובני אהרן עם קדושך" (משנה יומא ד, ב). על כך שאלה הגמ' בשבועות יד ע"א: " 'ביתו' כתיב? כולן קרויין ביתו שנאמר: "בית אהרן ברכו את ה'... יראי ה' ברכו את ה' " (תהלים קטו, י-יא). הר"ן שם כתב: "וא"ת והא 'ביתו' זו אשתו? ...י"ל דתרי ביתו כתיב. חד לביתו ממש דהיינו אשתו, והשני לרבות הכהנים שגם הם קרויין ביתו, וכדכתיב 'בית אהרן ברכו את ה' ' והיינו דבוידוי ראשון אומר 'אני וביתי', ובוידוי שני אומר 'אני וביתי ובני אהרן עם קדושך'. דברים דומים כתבו הרמב"ן הרשב"א והריטב"א שם. [↑](#footnote-ref-6)
7. באשר להנהגת שמאי הזקן שפיחת את המעזיבה עבור נכדו, הסבירו הרא"ה והריטב"א סוכה כח ע"א: "דקסבר שאביו חייב בה מן התורה דתשבו כעין תדורו איש ובניו". [↑](#footnote-ref-7)
8. הרב יהודה שביב, "נר חנוכה איש וביתו", בציר אביעזר, עמ' 318-312, ציין מדרשים שמהם יש ללמוד שגזרות היוונים היו כנגד המשפחה היהודית, התא המשפחתי, הטהרה והצניעות. לכן קבעו החשמונאים שציון הנס יהיה בו מעין המאורע, הבתים-המשפחות שנושעו מהגזרות הללו. [↑](#footnote-ref-8)
9. הפני יהושע (שבת כא ע"ב) שאל: "מה שנשתנה מצוה זו משאר מצות שהן חובת הגוף שהיה חיוב על כל יחיד ויחיד דקיימא לן נמי (קדושין מ"א ע"א) מצוה בו יותר מבשלוחו? אלא דשאני הכא שאין הכא עיקר המצוה אלא בסמוך לרה"ר שהוא משום פרסומי ניסא משום כך הטילו חובת מצוה זו כאילו היא חובת הבית ועדיין צ"ע". יש להעיר שפרסום הנס הוא מרכיב במצווה אך הוא לא העיקר ובוודאי לא תנאי בקיום המצווה. כמו כן, אם כדברי הפני יהושע היה מקום לתקן שהמדליקים בתוך הבית ידליקו כל אחד ולא רק ראש הבית. יתרה מזאת, גם לשיטתו מה בין חובת הפרסום ברשות הרבים לבין חובת הבית, אדרבה שכל בני הבית ידליקו ויהיה פרסום נס גדול יותר. כפי שנראה להלן, חובת נר חנוכה היא חובת גברא ולא חובת הבית. הרב יעקב אריאל (שו"ת באהלה של תורה, חלק ב, סי' צח; חלק ה, סי' נו), תלה מחלוקות בראשונים ובאחרונים בשאלה האם מצוות נר חנוכה היא אישית או משפחתית. נראה לדייק ולומר שהכול מודים שהיא חובה אישית במסגרת המשפחה. השאלה היא האם כל אחד מבני המשפחה צריך להדליק או שמספיק שאחד מבני המשפחה ובדרך כלל ראש הבית הוא המוציא את כולם ידי חובה. כאמור ההשוואה היא לנר שבת. ראה: הרב חננאל אתרוג, "נר איש וביתו", נרו יאיר, עמ' 63-61 שסיכם: "ענינו של חג חנוכה הוא גילוי היכולת שלנו כבית. הבית – המשפחה, מדליקה את הנרות ומפרסמת לעצמה את הנס". [↑](#footnote-ref-9)
10. הרב שלום נתן רענן ("בענין מהדרין מן המהדרין", בשמן רענן, ב, עמ' ה-ו), כתב שלשיטת הרמב"ם חל על בעל הבית חובה להדר "לפי מספר בני הבית הנמצאים בבית בכניסת חנוכה ואם מתווספים או מתמעטים אחר כך לא משתנה חיובו, כי כל שמונת הימים נמשך החיוב הראשון". במחכ"ת לא נראה שזו כוונת הרמב"ם. הרמב"ם כתב דוגמה שבה מספר בני הבית הוא עשרה בכל יום מימות חנוכה. אך אם המספר משתנה, בוודאי שאין צורך להדליק את אותו המספר כמו שהיה ביום הראשון. כאמור החובה היא אישית, ובכל יום מחדש. [↑](#footnote-ref-10)
11. בנר שבת כתב הרמב"ם (הל' שבת ה, א) שיש להדליק בבית: "ואחד אנשים ואחד נשים חייבין להיות בבתיהן נר דלוק בשבת". אם היה נר דלוק, ע"פ הרמב"ם אין צורך להדליק נר נוסף. לעומת זאת נר חנוכה הוא מצוה אישית-משפחתית. הרב שמואל רוזובסקי, ספר זכרון שמואל (סי' ט סק"ד), כתב "שבנר חנוכה אין חובה דוקא על בעל הבית, שיעשה מעשה ההדלקה בעצמו, אלא הוא חיוב על הבית שיודלק בו נר חנוכה ע"י אחד מבני הבית, וכלשון הרמב"ם 'שיהיה כל בית ובית מדליק נר אחד' ". כאמור במילה "הבית" התכוון הרמב"ם לדיירי הבית. ראה ילקוט יוסף – חנוכה, עמ' תקא, שציין לאחרונים נוספים שכתבו כך. [↑](#footnote-ref-11)
12. אחרונים (שו"ע אורח חיים סי' תרעז, במהרש"ל ובט"ז ס"ק א) חלקו בשאלה אם אדם שנמצא מחוץ לביתו יכול להחליט שהוא איננו רוצה לצאת ידי חובה בהדלקה של אשתו, אך אין זה מפני שהמהרש"ל סבר שהדלקה היא חובת הבית והט"ז סבר שזו חובה אישית. המחלוקת היא האם כל אחד מבני הבית צריך להדליק או שאחד מבני הבית מדליק עבור כל בני המשפחה. ראה בדברי הרב יחיאל מיכל אפשטיין (ערוך השולחן אורח חיים סימן רסג, ה) שכתב: "נר שבת כנר חנוכה שהיא מצוה וחובה על כל אחד להדליקה, והיינו **שכל משפחה חייבת** בהדלקת הנר. ולכן האיש בביתו כשאשתו מדלקת ומברכת אף שיש לו חדר מיוחד א"צ להדליק בברכה שאשתו מברכת עליו ובברכתה נכללו כל הנרות שבכל החדרים". [↑](#footnote-ref-12)
13. אמנם ראה בשו"ת אגרות משה יורה דעה חלק ג סימן יד, ה, שממנו משמע שההדלקה היא במסגרת בית. ראה בספרי: "פרסום הנס ברבים – הודאה לה' ", זמני יהודה וישראל, עמ' 412-399. [↑](#footnote-ref-13)
14. ראשונים אחרים הציעו הצעות דומות מי הם אותם שאינם יכולים להדליק בעצמם שצריכים לברך רק את ברכות הרואה. הר"ן (שבת י ע"א מדפי הרי"ף), כתב שהרואה הוא מי שלא הדליקו עליו במסגרת משפחתו, והוא לא עתיד להדליק במשך הלילה. הרא"ש (שבת ב, ח), ורבינו ירוחם (תולדות אדם וחוה נתיב ט חלק א דף סא טור ב) כתבו שהרואה נמצא במקום כזה שהוא איננו יכול להדליק מבחינה פיזית כמו מי שנמצא בספינה. האגודה (שבת פרק ב – במה מדליקין) כתב שמדובר על מי שנמצא במדבר. הרי"ד (שבת כג ע"א) כתב שמדובר על מי שהיה הולך מעיר לעיר ולא היה יכול להגיע לעירו ולא לן באותה העיר. [↑](#footnote-ref-14)
15. יש שהסבירו שהמנהג להדליק נרות חנוכה בבית הכנסת הוא לאלו שאין להם בית. כך כתב בספר המכתם פסחים ק ע"ב: "נהגו הראשונים להדליק נרות חנוכה בבית הכנסת כדי לפרסם הנס בפני כל העם, ולסדר כל הברכות לפניהם, וגם כדי שיצאו ידי חובתם הרואים, שאין להם בית לברך שם". דבריו הובאו בשם חכם אחד אצל: הרב דוד אבודרהם, אבודרהם השלם, מעריב של שבת, עמ' קנב. ראה בספרי: "הדלקת מנורת המקדש ומנורת חנוכה בבית הכנסת", מועדי יהודה וישראל, עמ' 234-217. [↑](#footnote-ref-15)
16. כך למשל כתב הר"ן (שבת י ע"א מדפי הרי"ף): "אמר רב ששת אכסניא. אורח אף על פי שאין לו בית דלא תימא דין נר חנוכה כדין מזוזה, דכל מי שאין לו בית פטור מן המזוזה". יש מצבים נוספים שבהם מקום מסוים יהיה פטור ממזוזה אך חייבים להדליק נר חנוכה. כך כתב הרב אברהם מלוניל (אורחות חיים, הל' חנוכה סי' יד): "הדר בעלייה פטור ממזוזה, וחייב בנר חנוכה". בספר המנהיג הלכות חנוכה עמ' תקלא, כתב בנוגע להדלקת נרות בבית כנסת: "ויראה לי דאין חיובא בבית הכנסת להדליק נר שלחנוכה כי אם בבית שאדם דר בו, מדאמרינן "כדי שתהא מזוזה מימין ונר חנוכה משמאל", ובית הכנסת פטור ממזוזה (יומא יא ע"ב], אלא אם כן יש שם בית דירה (לדור) [לחזן] (ב)בית הכנסת". כאמור מזוזה היא איננה תנאי למיקום המנורה או לחובה להדליק נר חנוכה. [↑](#footnote-ref-16)
17. עוד על ההשוואה בין מזוזה לבין נר חנוכה, ראה: הרי"ד סולובייצ'יק, על התשועות – חנוכה, עמ' 198-197. [↑](#footnote-ref-17)
18. הרב יצחק יוסף, ילקוט יוסף הקצר, סימן תרע, כו: "הנוסע בספינה או ברכבת ואפשר להדליק שם נרות חנוכה, נכון להדליק שאין צריך בית קבוע לכך. כל שלא יגיע לביתו באותו לילה, וגם אין מדליקין עליו בביתו". אמנם מדבריו ניתן להבין שההדלקה היא במסגרת בית, אם כי אין צורך בבית קבוע. ראה גם: ילקוט יוסף – חנוכה, עמ' תק-תקב. הרב יצחק יוסף, שו"ת הראשון לציון, חלק א סימן נט כתב על מנהג הדלקת נרות חנוכה ברחבת הכותל המערבי ושם דחה את השוללים מנהג זה בטענה שמדליקים נרות חנוכה רק במסגרת של בית. ראה עוד: הרב שלמה זוארפה, שו"ת שער שלמה, סי' נא (בסוף התשובה). [↑](#footnote-ref-18)
19. ראה גם בשו"ת ציץ אליעזר יב סי' נ. [↑](#footnote-ref-19)
20. הרב מיכל זלמן שורקין, "נר חנוכה חובת בית או חובת גברא", הררי קדם, א, סי' קסא. [↑](#footnote-ref-20)